– Venstre har ikke noe å hente hos Ap på dette feltet. Det er foreslått å gå inn for heroinassistert behandling av utvalg der før, uten at partiet har gått inn for dette når det kommer til stykket. Ruspolitikken sto stille under de rødgrønne, sier helseministeren til Dagsavisen.

I gårsdagens Dagsavisen fridde Venstre-leder Trine Skei Grande til Arbeiderpartiet for å få støtte til en rekke forsalg om nye rustiltak. Hun mente det var lite nytenking i helsedepartementet til Høie.

Ikke eksperimentere

Høie mener det viktigste er å satse på behandling man vet virker.

– Så er det ikke noen hemmelighet at Venstre er uenig med Høyre, Frp og KrF om heroinassistert behandling. Men rusfeltet er et område de fire borgerlige partiene er enige om mye.

– Vi er på linje med Venstre i de aller fleste av disse forslagene, foruten om dette med heroinassistert behandling, som er omstridt, fortsetter Høie.

Regjeringen har gjeninnført de øremerkede midlene til kommunalt rusarbeid på drøyt 400 millioner kroner, og økt behandlingskapasiteten innen rusbehandling med 200 nye behandlingsplasser hos ideelle og private aktører.

– Nå jobber vi også sammen med Venstre og KrF om en opptrappingsplan på rus. Vi vil ikke eksperimentere på rusfeltet, men videreutvikle tilbudene til rusavhengige i hele landet.

Les også:

Snur om heroin

Lover løft for rus og psykisk helsevern-

Svikter de mest sårbare

Spray mot overdose

Norge ligger i overdose-toppen i Europa. For å endre dette la regjeringen fram en femårig nasjonal strategi mot overdosedødsfall. Et av tiltakene i denne planen er å bygge ut flere lavterskel helsetilbud for rusavhengige.

– Det er også blitt satt i gang forsøk i Bergen og Oslo med nesespray mot overdose, slik at rusavhengige selv, helsepersonell og pårørende kan være med på å redde liv ved å benytte nesesprayen før ambulansen kommer, forteller Høie.